Fanerozoik

Fanerozoik merupakan nama untuk eon terkini dan terbaharu antara empat eon geologi yang wujud pada skala masa geologi Bumi, meliputi tempoh masa dari 538.8 juta tahun dahulu sehingga ke masa kini. Ia merupakan tempoh dengan percambahan, pempelbagaian, dan pengkolonian kehidupan haiwan dan tumbuhan di pelbagai ceruk yang ada di permukaan bumi, bermula dengan zaman Kambria apabila haiwan mula perkembangan spesies dari haiwan jenis cengkerang keras, dan terabadi pada rekod fosil. Masa sebelum eon Fanerozoik secara kolektif dipanggil Prakambria, kini terbahagi kepada eon Hadean, eon Arkean dan eon Proterozoik.

Jangka masa eon Fanerozoik bermula dengan kemunculan secara tiba-tiba sejumlah bukti fosil filum haiwan yang menandakan evolusi filum tersebut ke dalam pelbagai bentuk, seperti: evolusi tumbuhan; evolusi ikan, artropoda dan moluska; pengkolonian daratan dan evolusi serangga, kelikerata, miriapoda dan tetrapoda; dan perkembangan fauna moden yang didominasi oleh tumbuhan pembuluh. Dalam jangka masa ini, daya tektonik yang menggerakkan benua telah mengumpul kesemua plat sehingga terbentuk satu daratan luas yang dikenali sebagai Pangea (benua besar terbaharu), yang kemudiannya berpisah menjadi daratan benua semasa.

 Etimologi 
Istilah "Fanerozoik" dicipta pada tahun 1930 oleh ahli geologi Amerika George Halcott Chadwick (1876–1953), berasal daripada perkataan Yunani Purba  (), bermaksud "kelihatan"; dan  (), bermaksud "kehidupan". Hal ini kerana terdapat kepercayaan bahawa kehidupan bermula pada tempoh Kambria yakni tempoh pertama eon ini, disebabkan oleh kekurangan rekod fosil Prakambria ketika itu. Namun, jejak fosil kehidupan kompleks yang berkembang pesat dari zaman Ediakara (dikenali sebagai letupan Avalon) dari eon Proterozoik sebelumnya telah ditemui, dan konsensus saintifik moden kini bersetuju bahawa kehidupan kompleks (dalam bentuk plakozoa dan bunga karang primitif seperti Otavia) telah wujud sekurang-kurangnya sejak zaman Tonos dan bentuk kehidupan terawal yang diketahui (dalam bentuk tikar mikrob prokariot ringkas) bermula di dasar lautan semasa zaman Arkean yang lebih awal.

 Sempadan Proterozoik-Fanerozoik 
Sempadan Proterozoik-Fanerozoik adalah pada 538.8 juta tahun dahulu."Stratigraphic Chart 2022" (PDF).  Pada abad ke-19, sempadan tersebut telah ditetapkan pada masa kemunculan fosil haiwan (metazoa) pertama dengan banyaknya, tetapi jejakan fosil untuk beberapa ratus kumpulan (taksa) metazoa bertubuh lembut yang kompleks dari zaman Ediakara sebelum eon Proterozoik, yang dikenali sebagai Letupan Avalon, telah dikenal pasti sejak kajian sistematik bagi bentuk-bentuk tersebut bermula pada tahun 1950-an. Peralihan daripada biota Prakambria yang sebahagian besarnya tidak bergerak kepada biota Kambria yang aktif bergerak berlaku pada awal zaman Fanerozoik.

 Era-era di bawah eon Fanerozoik 
Eon Fanerozoik terbahagi kepada tiga era: era Paleozoik, era Mesozoik dan era Senozoik, yang dibahagikan lagi kepada 12 tempoh. Era Paleozoik memaparkan evolusi tiga filum haiwan utama iaitu artropoda, moluska dan vertebrata, dan vertebrata juga termasuklah ikan, amfibia dan amniot daratan penuh (sinapsida dan sauropsida). Era Mesozoik memaparkan evolusi buaya, penyu, dinosaur (termasuk burung), lepidosaur (cicak dan ular) dan mamalia. Era Senozoik bermula dengan kepupusan semua dinosaur bukan unggas, pterosaurus dan reptilia marin, dan menampilkan pempelbagaian spesies hebat pada burung dan mamalia. Manusia muncul dan berevolusi semasa bahagian paling terkini dari Era Senozoik.

 Kepelbagaian biologi 
Terdapat penunjukan bahawa perubahan dalam biodiversiti melalui eon Fanerozoik berhubungkait jauh lebih baik dengan model pertumbuhan hiperbolik (digunakan secara meluas dalam demografi dan makrososiologi) berbanding dengan model pertumbuhan eksponen dan berlog (digunakan secara tradisional dalam biologi populasi dan digunakan secara meluas untuk biodiversiti fosil juga). Model yang terkemudian membayangkan bahawa perubahan dalam kepelbagaian biologi dipandu oleh maklum balas positif urutan pertama (lebih banyak leluhur, lebih banyak keturunan) atau maklum balas negatif yang timbul daripada pengehadan sumber, atau kedua-duanya. Model hiperbolik membayangkan maklum balas positif urutan kedua. Corak hiperbolik pertumbuhan populasi manusia timbul daripada maklum balas positif kuadratik, yang disebabkan oleh interaksi saiz populasi dan kadar pertumbuhan teknologi.See, e. g.,  Ciri pertumbuhan biodiversiti pada Eon Fanerozoik boleh diambil kira melalui maklum balas antara kepelbagaian dan kerumitan struktur komuniti. Terdapat cadangan bahawa kesamaan antara lengkung biodiversiti dan populasi manusia mungkin berasal dari fakta bahawa kedua-duanya berasal daripada superposisi pada trend hiperbolik dinamik kitaran dan rawak.

 Iklim 
Menjangkau eon Fanerozoik, pemacu dominan perubahan iklim jangka panjang ialah kepekatan karbon dioksida di atmosfera, walaupun beberapa kajian telah mencadangkan penyahgandingan karbon dioksida dan suhu paleo, terutamanya semasa selang masa dingin pada eon Fanerozoik. Kepekatan karbon dioksida pada eon Fanerozoik telah dikawal separa oleh kitaran kerak lautan selama 26 juta tahun. Sejak zaman Devon, perubahan besar dalam karbon dioksida sebanyak 2,000 ppm atau lebih jarang berlaku dalam jangka masa yang singkat. Variasi pada suhu global dihadkan oleh maklum balas negatif dari kitaran fosforus, yakni peningkatan input fosforus ke dalam lautan akan meningkatkan produktiviti biologi permukaan yang seterusnya akan meningkatkan kitaran redoks besi dan dengan itu mengeluarkan fosforus daripada air laut; dan hal ini mengekalkan kadar penyingkiran karbon yang agak stabil dari atmosfera dan lautan melalui pengebumian karbon organik. Iklim pada eon ini juga mengawal ketersediaan fosfat melalui pengawalan kadar luluhawa benua dan dasar laut. Variasi suhu global utama >7 °C semasa eon Fanerozoik kuat dikaitkan dengan kepupusan besar-besaran.

 Petikan 

 Rujukan umum 




 Pautan luar 

 Phanerozoic (chronostratigraphy scale)